ועדת הכספים, כנסת 18, פרוטוקול מספר 158, 2009-09-23 11:00

משה גפני: בוקר טוב.

משה גפני: אני מתכבד לפתוח את ישיבת ועדת הכספים.

משה גפני: הסעיף הראשון על סדר היום הוא הצעת חוק לעידוד השקעות הון (תיקון – חידוש ההקלות במס), התשס"ט-2009, הצעתם של חברי הכנסת ציון פיניאן, יעקב אדרי ומשה גפני.

אמנון כהן: כרגע הצטרף גם אמנון כהן.

ציון פיניאן: תודה ליושב-ראש שכינס אותנו לדון בנושא הזה.

ציון פיניאן: כפי שאמר היושב-ראש זאת הצעת חוק שהוגשה על ידי שלושה חברי כנסת, יעקב אדרי, היושב-ראש ואנכי.

אמנון כהן: אנחנו נתמוך.

ציון פיניאן: הצעת החוק נועדה להאריך את ההקלות במס שניתנו ליזמים בבניית בניינים להשכרה, הקלות שהופסקו ב-2006, לפי תיקון 54 לחוק עידוד השקעות הון.

ציון פיניאן: מטרת החוק היא להאריך את תוקף ההקלות עד שנת 2013.

ציון פיניאן: על פי התקנות, מס החברות ירד מ-25 אחוזים ל-18 אחוזים וגם ליחיד נעמיד על 18 אחוזים.

ציון פיניאן: לגבי יחיד, אנחנו לא יודעים כי היום המס על חוק יישום מקרקעין הוא 20 אחוזים ובכל מקרה אנחנו מדברים על 18 אחוזים.

ציון פיניאן: לפי הרפורמות שמתכננים באוצר – כפי שהבטיח ראש הממשלה – כנראה נגיע כמעט לאותם אחוזים.

ציון פיניאן: היזמים יראו ברכה רק בעוד שבע שנים כי הבנייה תארך שנתיים, חמש שנים שכירות ולאחר מכן הם יהיו מורשים למכור.

ציון פיניאן: אם כן, מדובר בעוד שבע שנים וכמובן שאנחנו לא יודעים מה יקרה אז, כמה מאתנו יהיו כאן וכמה לא יהיו כאן.

אמנון כהן: אני מבין שהאוצר תומך בזה.

ציון פיניאן: זאת ההצעה ואני מבקש לפתוח את הדיון בנושא הזה.

יעקב אדרי: אני מודה ליושב-ראש.

יעקב אדרי: אני לא רוצה להיכנס לפרטים הטכניים שחברי חבר הכנסת פיניאן נגע בהם, שאמנם הם חשובים אבל כולנו יודעים על המצוקה בקרב הזוגות הצעירים, ודווקא בזה כדאי להתמקד.

יעקב אדרי: אנחנו שומעים על מחירי הדירות.

יעקב אדרי: זה חוק שבא במקום הנכון, בזמן הנכון וכדאי ורצוי.

יעקב אדרי: אגב, החוק מתאים לכל המגזרים הבינוניים ומטה, לזוגות צעירים שמשתחררים ולמגזרים השונים – היהודי, הערבי, החרדי וכולי.

יעקב אדרי: אני חושב שאת החוק הזה חייבים לזרז ויפה שעה אחת קודם.

יעקב אדרי: גמר חתימה טובה.

יעקב אדרי: חבר הכנסת כהן, תודה שהצטרפת.

אמנון כהן: אני מצטרף בתמיכה להצעת החוק.

אמנון כהן: חבל שתיקנו את החוק והנושא הורד, אבל אני חושב שצריכה לצאת מכאן קריאה גם לראש הממשלה וגם לשר הבינוי והשיכון שהבטיחו להוריד את הבירוקרטיה ולהפשיר קרקעות.

אמנון כהן: יש לנו זוגות צעירים שנמצאים בבעיה עמוקה והם לא יכולים לרכוש או לשכור דירה כי שכר הדירה מאוד גבוה היום מאחר שחסרות דירות.

אמנון כהן: הזוגות הצעירים חוזרים לגור עם הוריהם וזה מביא למצב בו אין שלום בית.

אמנון כהן: מדובר בזוגות צעירים שהם חיילים משוחררים, מדובר בזוגות צעירים שרק נישאו ואמרנו שלפחות קורת גג אחת נוכל לתת לזוגות הצעירים האלה בתמיכה כזאת או אחרת או בהקלה כזאת או אחרת.

אמנון כהן: העברנו רפורמות קשות ואני לא רואה שום בשורה לעם ישראל.

אמנון כהן: הנושא הזה מאוד חשוב.

אמנון כהן: דרך אגב, שר הפנים לשעבר, השר מאיר שטרית, רצה לעודד דירות להשכרה מאחר שלזוגות הצעירים קשה לקנות דירה ולהתחייב למשך עשרים שנים, ולכן הוא הציע לשנות פאזה ולתת לזוגות האלה אפשרות לשכור דירה ב-200 דולר, אבל גם הנושא הזה תקוע.

אמנון כהן: כל פתרון שניתן לזוגות הצעירים – שכירות דירה בזול או מתן הטבה או לגרום לכך שזוגות צעירים יוכלו לרכוש דירה – יבורך, אבל שיעשו כבר משהו, ואנחנו בממשלה אדוני.

משה גפני: אנחנו לא בממשלה.

אמנון כהן: בקואליציה.

משה גפני: בקואליציה, כן.

משה גפני: אני רוצה להוסיף על דברי חבריי.

משה גפני: הבעיה של השיכון ושל הדיור הופכת להיות בעיה לאומית.

משה גפני: שתי בעיות קודמות, הביטחון והחינוך, אבל הביטחון והחינוך, לא בטוח שרק הכסף הוא הבעיה אלא יש דברים נוספים ואלה נושאים מורכבים.

משה גפני: הביטחון לא תלוי רק בנו והנושא של החינוך, הוא גם נושא של ערכים.

משה גפני: דבר אחד שברור לחלוטין שהוא בגדר בעיה כספית, זאת הבעיה הזאת של השיכון.

משה גפני: הממשלה שביטלה את המענקים, ביטלה את המשכנתאות המוגדלות, ביטלה את כל ההטבות שיש בעניין הזה – להפך, היא גובה כסף מהזוגות הצעירים כאשר מחיר הדירה במדינת ישראל, רובו הולך לממשלה על מסים, היטלים וכל הדברים שנלווים לכך – ואנחנו עומדים בפני קטסטרופה לאומית בכל הנושא של השיכון.

משה גפני: כפי שחבריי אמרו, אין פתרון לזוגות צעירים, אין פתרון למשפחות ברוכות ילדים, והמצב הזה הוא בלתי נסבל.

משה גפני: הממשלה, נכון להיום, מלבד הרפורמה שהיא העבירה בנושא הקרקעות, אנחנו עדיין לא רואים פתרונות.

משה גפני: הצעת החוק הזאת היא הצעת חוק מינורית והיא איננה הצעת חוק שתפתור את הבעיה אלא היא תקדם את הנושאים עליהם אנחנו מדברים.

משה גפני: אני רוצה לומר לוועדה שאנחנו התחייבנו, המציעים, להיות צמודים להתקדמות של משרד האוצר בעניין הזה.

משה גפני: דיברו אתי מהממשלה ואמרו לי שהיום מגישים דוח לשר האוצר בנושא.

מיכל דויטש-הנר: למנהל רשות המסים.

משה גפני: דוח בנושא הזה.

יעקב אדרי: האוצר בסך הכל תומך אבל הוא מתלבט.

ציון פיניאן: למה אחרי חודשיים?

משה גפני: ההתרעמות שלנו על משך הזמן קיימת.

משה גפני: אנחנו כמובן נהיה נאמנים להחלטתנו ולהודעתנו שאנחנו נהיה צמודים לניסוח של משרד האוצר.

משה גפני: אנחנו כמובן נרצה לגבש את הדברים ושנדבר ביחד, ולא שיביאו לנו כזה ראה וקדש.

משה גפני: אנחנו נתקדם כאן לאט ואנחנו מבקשים לסיים את העבודה בממשלה כמה שיותר מהר כי אין זמן.

משה גפני: אנשים מחכים לעניין הזה ואין לנו זמן.

משה גפני: כפי שאמר חבר הכנסת ציון פיניאן, כל חוק בעניין הזה הוא חוק שייקח שנים עד שהוא יבוצע ולכן יפה שעה אחת קודם.

משה גפני: היועצת המשפטית של הוועדה?

ענת מימון: כאשר נדון בזה לקראת הפרסום, לקראת הקריאה הראשונה, אולי כמה שינויי נוסח.

משה גפני: אנחנו מנסחים את הצעת החוק לקראת הקריאה הראשונה.

משה גפני: הממשלה רוצה לומר משהו?

מיכל דויטש-הנר: עמדת הממשלה התקבלה בוועדת השרים שהתקיימה ב-19 ביולי.

מיכל דויטש-הנר: בעקבות עמדת שר האוצר שהתקבלה לפיה הנושא נבדק במשרד האוצר וייבדק בתוך שלושה חודשים ביחד עם משרד התעשייה ועם משרד המשפטים שיושבים על המדוכה.

מיכל דויטש-הנר: הדברים מתגבשים ומתגבשים מהר.

יעקב אדרי: אם הדברים מתגבשים מהר, לשם מה את צריכה שלושה חודשים?

משה גפני: היא אמרה שישבו שלושה חודשים.

ציון פיניאן: עברו חודשיים והם עוד לא ישבו.

מיכל דויטש-הנר: התיקון של פרק שביעי שעניינו בניינים להשכרה, יש בו גם שיעורי מס, כפי שציין חבר הכנסת, ויש שיעורי מס נוספים בתוך חוק עידוד שזה מארג שלם שאנחנו בודקים ורוצים לראות איך זה עובד ביחד.

משה גפני: כן, אמר לי את זה מנהל רשות המסים.

מיכל דויטש-הנר: הדברים עובדים ועובדים מהר.

ציון פיניאן: זה לא חוק חדש.

ציון פיניאן: הדברים נהירים וברורים לכם.

מיכל דויטש-הנר: האפקטיביות שלו, הישימות שלו והשיעורים שייקבעו בו, נבחנים.

ציון פיניאן: בחוק אין שינויים.

ציון פיניאן: החוק הזה היה קיים עד 2006, אבל אתם הפסקתם אותו ועשיתם זאת חד-צדדית.

מיכל דויטש-הנר: אני מציגה את עמדת הממשלה ושר האוצר.

ציון פיניאן: גם אני ממשלה.

ציון פיניאן: גם הוא ממשלה.

משה גפני: אנחנו לא ממשלה.

משה גפני: אנחנו קואליציה.

מיכל דויטש-הנר: עמדת הממשלה כפי שגובשה בוועדת השרים בעקבות העמדה של שר האוצר הייתה לתמוך בקריאה טרומית בלבד ובלבד שהמציעים ימתינו עד אשר יוגשו ההמלצות לשר האוצר.

אמנון כהן: כמה זמן?

מיכל דויטש-הנר: ישיבת ועדת השרים התקיימה ב-19 ביולי.

משה גפני: כמה זמן יעבור עד שיוגשו ההמלצות לשר האוצר?

מיכל דויטש-הנר: אנחנו ביקשנו מוועדת השרים שלושה חודשים.

מיכל דויטש-הנר: החלטת ועדת השרים אינה נוקבת במועד, אבל אנחנו התחייבנו – גם לכבודו, בפני יושב-ראש הוועדה, גם בפני לשכת השר – שאנחנו נעשה את זה בתוך שבועיים ואז נגיש.

מיכל דויטש-הנר: עברנו גם את חודש אוגוסט שהוא חודש לא פשוט וכולם יודעים זאת, גם את החגים, יש לנו באמצע חגים ועדיין אנחנו מתכוונים עד סף השנה לקדם את העניין.

מיכל דויטש-הנר: אנחנו מבקשים מהוועדה להמתין עוד מספר שבועות כדי שההמלצות יגובשו, יוגשו לשר ויאומצו בשינויים או ללא שינויים על ידי שר האוצר.

משה גפני: בסדר גמור.

משה גפני: תודה.

רותי לירז-שפירא: זאת גם עמדת משרד התעשייה, המסחר והתעסוקה.

אמנון כהן: לא יכול להיות אחרת.

רותי לירז-שפירא: העמדה של ועדת השרים הייתה שלאחר הגשת הדוח, המציעים יתאמו את זה עם שר האוצר, שר התעשייה ומשרד המשפטים.

רותי לירז-שפירא: לכן, למרות התמיכה העקרונית, הבקשה היא להמתין עד להשלמת הנושא.

משה גפני: בסדר.

ראובן קוגן: מה שאמרה מיכל, מייצג גם אותנו.

משה גפני: אני מציע לקבל החלטה.

משה גפני: החלטת ועדת השרים הייתה ב-19 ביולי ואת מדברת על שלושה חודשים.

משה גפני: אנחנו נאשר בוועדה את ההצעה להכנה לקריאה ראשונה ונמתין עד הקריאה הראשונה במליאה לנוסח שלכם.

משה גפני: אנחנו לא רוצים שהעניין הזה ייסחב, אנחנו נעמוד בהתחייבות שלנו, נעבור את השלב הזה.

משה גפני: אנחנו לא מתכוונים לוותר על הצעת החוק הזאת.

משה גפני: מה שאנחנו נעשה בעקבות החלטת ועדת השרים ובהסכמה שלנו, אנחנו נשלב את הצעת החוק הזאת עם הצעת החוק הממשלתית.

משה גפני: אנחנו נשלב את זה עם הצעת החוק הממשלתית.

משה גפני: הצעת החוק הממשלתית, אם היא תגיע כעבור שלושה חודשים, תגיע בתחילת מושב החורף באיזשהו שלב, היא תבוא מיד לקריאה ראשונה ואנחנו עומדים לפני הקריאה הראשונה.

משה גפני: אנחנו נעמוד בהתחייבותנו אלא אם כן פתאום יתברר משהו אחר, שפתאום הממשלה לא תומכת או שהממשלה לא מקדמת או שהממשלה עושה דברים אחרים, ואז נקיים דיון אחר עם שר האוצר שהוביל את ההחלטה הזאת ואנחנו נכבד את החלטתו זאת.

משה גפני: באופן הנורמלי והרגיל, אנחנו מבקשים זירוז העניין ואנחנו מבקשים לסיים אותו כדי שאז אנחנו נתחבר להצעה.

ענת מימון: אנחנו יכולים להגיע לנוסח מוסכם ולא להצביע.

משה גפני: לא, אנחנו מצביעים.

מיכל דויטש-הנר: יש לנו בעיה בהצעה לגבי הרטרואקטיביות.

משה גפני: נדבר על זה.

משה גפני: אנחנו לא בקריאה שנייה ושלישית עכשיו.

משה גפני: חברי הכנסת הנוכחים כאן, תבואו בדברים עם שר האוצר לאחר שאתם תגישו לו את הנושא, ואם שר האוצר יעמוד על הנוסח בלי רטרואקטיביות וכל מה שנלווה לזה, אנחנו הודענו שנכבד את זה אבל אנחנו נקיים אתו דיון וזה ייעשה בתיאום.

משה גפני: אני רוצה קודם כל לסיים את הדיון כאן.

משה גפני: בלאו הכי יחולו שינויים בהצעה, להערכתי, בגלל ההסכמה שלנו עם הממשלה.

מיכל דויטש-הנר: בסדר.

משה גפני: אני לא מבקש את ההסכמה שלכם.

מיכל דויטש-הנר: ודאי.

מיכל דויטש-הנר: אתם סוברנים להחליט.

מיכל דויטש-הנר: אני רק רוצה להבין.

מיכל דויטש-הנר: בתחילת דבריך אמרת משהו לגבי שיעור מס חברות.

מיכל דויטש-הנר: שיעור מס חברות היום, בבניין להשכרה, הוא 18 אחוזים.

ציון פיניאן: אז למה אתם מתנגדים?

מיכל דויטש-הנר: אתם מדברים על חברה יחיד.

יעקב אדרי: אולי נאמר שזה יהיה פחות, כדי לעודד את זה עוד יותר.

מיכל דויטש-הנר: צריך לאזן.

משה גפני: לא יהיה על זה משבר קואליציוני.

מיכל דויטש-הנר: לא, חס וחלילה משבר אבל תנו לנו לפחות לבוא לשר האוצר.

יעקב אדרי: מה גובה המס היום?

מיכל דויטש-הנר: ליחיד 25 אחוזים, לחברה 18 אחוזים.

יעקב אדרי: כמה היה כאשר הייתה הנחה?

מיכל דויטש-הנר: אנחנו מגבשים את ההמלצות ואנחנו נביא אותן לשר האוצר.

מיכל דויטש-הנר: שר האוצר ביקש מהממשלה להמתין עד לגיבוש המלצות בעניין הזה.

מיכל דויטש-הנר: תנו לנו את הזמן.

שמואל בירנבוים: אני נציג התאחדות הקבלנים.

משה גפני: אתם תומכים בחוק?

שמואל בירנבוים: אנחנו שמחים שאתם תומכים בחוק אבל אנחנו הגשנו הצעה לרשות המסים.

שמואל בירנבוים: צריך לזכור שה-18 אחוזים נקבעו כאשר מס החברות היה 36 אחוזים.

שמואל בירנבוים: היום אין לזה כבר עידוד.

שמואל בירנבוים: אם אנחנו מדברים על 25 אחוזים מס חברות ויורדים ל-18 אחוזים בלבד, אין כאן עידוד ממשי לקבלנים ללכת לנושא הזה.

שמואל בירנבוים: לכן אנחנו הצענו להמשיך עם ה-50 אחוזים.

שמואל בירנבוים: זאת אומרת, אם עד עכשיו מס החברות היה 36 אחוזים, היה עידוד להשכרת דירות בשיעור מס של 18 אחוזים.

שמואל בירנבוים: כרגע אנחנו עומדים על 25 אחוזים, ואולי נתקדם הלאה.

שמואל בירנבוים: אנחנו הצענו שזה ימשיך להיות 50 אחוזים.

שמואל בירנבוים: 12.5 אחוזים מס במקרה של עידוד להשכרה.

יעקב אדרי: אולי תסביר יותר כי בינתיים אתה מבלבל אותי.

אהוד נדב: בין 2002 ל-2006 שיעורי המס ליחיד ולחברה היו סדר גודל של 36 אחוזים והיו הטבות ב התאם מכוח הוראת השעה שהייתה בתוקף אז, הוראה שלא הוארכה אחרי 2006 ושהיום מדובר על הארכתה.

אהוד נדב: אלא מה, בינתיים, מאז 2002 קרה דבר במדינת ישראל.

אהוד נדב: שיעורי המס הרגיל במדינת ישראל ירדו דרמטית כך שבמקום 36 אחוזים שהיו אז ו-40 אחוזים שהיו אז, היום אנחנו מדברים על מס חברות של חברה בשיעור של 26 אחוזים נכון לשנה זאת, עם תוכנית שכבר אושרה וכבר יצאה בחקיקה, כך שאנחנו מגיעים לסדר גודל של 18 אחוזים בשנת 2014.

מיכל דויטש-הנר: 2016.

אהוד נדב: בשנת 2014 מדובר ב-18 אחוזים ואז יש עוד שנתיים שכנראה האחוז ירד.

אהוד נדב: זה אומר שהיום לחברה 18 אחוזים שיעור של מס חברות, זאת לא הטבה גדולה.

משה גפני: מה אתם הייתם מבקשים?

אהוד נדב: רגע.

אהוד נדב: ליחיד, גם אז היה שיעור מס גבוה ביותר.

אהוד נדב: היום שיעור מס לפי חוק מיסוי מקרקעין הוא 20 אחוזים ליחיד עבור המס הרגיל.

מיכל דויטש-הנר: זה חל גם על ההכנסה הפירותית.

מיכל דויטש-הנר: אל תשכח שזה שיעור מס שולי.

אהוד נדב: כן, אבל הסיכוי שיהיה ליחיד מס פירותי, הוא נמוך מאוד.

מיכל דויטש-הנר: הכנסות מהשכרה.

אהוד נדב: אגב, עוד נקודה.

אהוד נדב: משום מה יש דרישה שלא כתובה בחוק אבל זאת דרישה של מרכז ההשקעות, שמי שיוציא פרוייקט כזה, יהיה בהכרח חברה ולא יחיד.

אתי עזריאל: לא, לא מדויק.

משה גפני: עוד מעט תבהירי.

אהוד נדב: אנחנו מכירים את הנהלים של מרכז ההשקעות ותראי לי מקרה אחד שזה לא היה כך.

משה גפני: עורך-דין נדב, מה אתם הייתם רוצים שיהיה בחוק?

משה גפני: תגיד מספרים.

אהוד נדב: אנחנו רוצים לשמור על ההטבה.

אהוד נדב: מס החברות, שיהיה 50 אחוזים ממס החברות הרגיל.

אהוד נדב: היום זה 25 אחוזים.

אהוד נדב: יחיד, 20 אחוזים זה המס הרגיל, 10 אחוזים.

אהוד נדב: יחיד פירותי – אם מישהו חושב שיהיה כאן

אהוד נדב: איזשהו מסלול פירותי – יהיה 50 אחוזים מהמסלול הפירותי.

אהוד נדב: זה סוג אחד של עדכון שיעורי המס, ההטבה בשיעורי המס.

אהוד נדב: עדכון שני.

אהוד נדב: בחוק המקורי ב-2002 הוגדר בניין להשכרה כבניין שלפחות 50 אחוזים מהדירות שבו מיועדות להשכרה.

אהוד נדב: באחת האורכות שניתנו לאותה הוראת שעה, העבירו את זה ממחצית השטח ל-70 אחוזים מהשטח.

אהוד נדב: אנחנו מציעים – ונדמה לי שגם הצעת החוק הנוכחית מציעה – להחזיר את זה לאותם 50 אחוזים כדי להקל על המימון של הדבר הזה כי בלי מימון, זה לא יצא.

משה גפני: זה נמצא בחוק.

משה גפני: תודה.

אתי עזריאל: אני משתתפת בישיבות האלה עם משרד האוצר לגיבוש הצעת החוק ומציעה את הצעותינו ואת תמיכתנו לחוק הזה, לחידושו.

אתי עזריאל: נכון לאתמול – חברותיי שנמצאות כאן לא השתתפו בישיבה – מתגבשת הצעה ברוח הדברים שהתבקשו כאן.

משה גפני: כן, אני יודע.

אתי עזריאל: הצעת ארגון הקבלנים מונחת על השולחן ובהחלט מתייחסים אליה.

אתי עזריאל: הם רוצים עכשיו לבדוק איך אפשר להקטין ובאמת רוצים להגיע ל-12 אחוזים, והכל הולך לכיוון שהם דורשים.

אתי עזריאל: זאת אומרת, עם קצת סבלנות אני מניחה שזה יגובש.

משה גפני: זאת עמדת הממשלה.

אתי עזריאל: נכון.

אתי עזריאל: גם עמדתנו שלנו.

אתי עזריאל: זאת עמדת מרכז ההשקעות.

מיכל דויטש-הנר: יש עמדה ממשלתית אחת.

ראובן קוגן: לחכות.

משה גפני: את אמרת שכדאי להמתין כבר שלוש פעמים.

משה גפני: אני ממתין לנושא של הצהרונים כבר חודשיים.

משה גפני: אמרת להמתין וזאת עמדתך שאני מכבד אותה.

ציון פיניאן: באוצר, המילה המתנה היא כסף.

משה גפני: אני לא מערער על כך.

משה גפני: אני רק רוצה לברר מי הממשלה.

יעקב אדרי: כל משרד והממשלה שלו.

ראובן קוגן: הנושא של דיור להשכרה מתנהל בוועדה בין-משרדית כבר מספר חודשים והוא התחיל עוד לפני שהונחה הצעת החוק הפרטית על שולחן הכנסת והגיעה לוועדת השרים.

ראובן קוגן: בגלל סיבות אישיות כאלה ואחרות של חלק מחברי הוועדה, זה קצת התעכב.

ראובן קוגן: אני לא מציע שניכנס עכשיו להמלצות שיהיו, כי ההמלצות מתגבשות ונבדקות על מנת לראות איך מגשרים על הפער בהצעות שיש היום בדיור להשכרה.

ראובן קוגן: אני חושב שרוב החברים כאן זוכרים איזה מלחמות היו כאן על הצעת החוק של חבר הכנסת שטרית וכמה האוצר התנגד, כמה הוא לא רצה ואיזה תהליך לא נעים עברנו.

ראובן קוגן: החוק אושר ולא קורה אתו כלום.

אמנון כהן: מה קרה אתו?

ראובן קוגן: כלום.

ראובן קוגן: הוא אושר.

ראובן קוגן: הכנסת אישרה את החוק, חוק דיור להשכרה.

אמנון כהן: מה עשיתם כדי שהוא לא יתקדם?

ראובן קוגן: לא עשינו כלום אבל התנגדנו.

יעקב אדרי: תקעו אותו.

יעקב אדרי: זה מה שיקרה גם עם הצעת החוק הזאת.

משה גפני: לא, זה לא יקרה.

משה גפני: להערכתי הם לוקחים את זה עכשיו ברצינות.

יעקב אדרי: אתה מבין מה אומר נציג האוצר על חוק שהתקבל בכנסת ישראל?

ראובן קוגן: לא, אני לא אומר כלום.

יעקב אדרי: כך אני מבין באוזן המוזיקלית שלי.

יעקב אדרי: כך זה נשמע.

משה גפני: הבנתי.

משה גפני: אתה אמרת שעדיין לא גובשו ההמלצות.

ראובן קוגן: לא.

ראובן קוגן: לא זה מה שאמרתי.

ראובן קוגן: אמרתי שאנחנו לא רצינו גם הפעם ללכת עם הצעת החוק הפרטית אבל מאחר, כמו שאמרת, לוקחים את זה ברצינות גם במשרד האוצר ובגלל שלא רצינו סתם, כמו שאתה אומר, להתנגד לדבר שבעיקרון יש לנו רצון לפחות ללמוד ולקדם, ביקשנו – כדי שכולם יהיו מרוצים – שהנושא הזה יחכה ולא יחכה כל כך הרבה זמן.

ראובן קוגן: לכן התמיכה בטרומית הייתה על רקע ההבנה שהנושא הזה לא מתקדם עד שהממשלה מסיימת את העבודה שלה ובאמת זה לא לוקח הרבה זמן, בטח לא במונחים ממשלתיים.

ראובן קוגן: לכן אני שוב מצטרף לבקשה שהנושא הזה לא יוצבע היום כי אחרת לא נדע איך לעצור את זה.

משה גפני: גבירתי היועצת המשפטית, תקריאי בבקשה.

ענת מימון: הצעת חוק לעידוד השקעות הון (תיקון – חידוש ההקלות במס), התשס"ט-2009 1.

ענת מימון: תיקון סעיף 53א בחוק לעידוד השקעות הון התשי"ט-1959 (להלן – החוק העיקרי), בסעיף 53א(א) – (1) בפסקה (3א)(3) במקום "מ-70 אחוזים משטחו" יבוא "ממחצית שטחו".

ענת מימון: (2) בפסקה (3ג), במקום "ו' בטבת התשס"ז (31 בדצמבר 2006)" יבוא "כ"ח בטבת התשע"ד (31 בדצמבר 2013)".

ענת מימון: 2.

ענת מימון: תיקון סעיף 53ב בסעיף 53ב(ב) לחוק העיקרי, במקום "2006" יבוא "2013".

ענת מימון: זה הסעיף שמדבר על הזכאות להטבות וגם כאן אנחנו מאריכים את התקופה לגבי בניינים שהושכרו לראשונה.

ענת מימון: אנחנו מאריכים את זה, במקום עד 2006, עד שנת 2013.

ענת מימון: 3.

ענת מימון: תיקון סעיף 53ג בסעיף 53ג לחוק העיקרי – (1) בסעיף קטן (א), במקום "2006" יבוא "2013".

ענת מימון: זה הסעיף שמדבר על הטבות במס לבעלים של בניין להשכרה וגם כאן אנחנו מאריכים את התקופה לגבי הסעיף שמדבר על פחת.

ענת מימון: (2) בסעיף קטן (ב1)(3), במקום "25 אחוזים" יבוא "18 אחוזים".

ענת מימון: כאן אנחנו משנים את שיעורי המס לגבי יחיד בלבד, במקום 25 אחוזים, ל-18 אחוזים.

ענת מימון: שיעורי מס החברה אנחנו לא משנים.

ענת מימון: הנוסח כפי שהוא היום, כלומר, מרגע הפרסום, זה משתלב בתוך הפרק ואז מה שיוצא זה שמ-2006 אנחנו בעצם יוצרים רצף של ההוראות האלה כאילו מעולם הן לא בוטלו.

ענת מימון: שימו לב שיש את ההוראה של המחצית.

מיכל דויטש-הנר: זה מ-2001.

אמנון כהן: כאילו לא הופסק ב-2006.

ענת מימון: היום הקובע הוא 2001.

מיכל דויטש-הנר: זאת אות מתה, כי לא אושר ב-2007 בניין חדש להשכרה.

מיכל דויטש-הנר: מה הוא יעשה?

מיכל דויטש-הנר: הוא יגיש לי דוח מתקן?

מיכל דויטש-הנר: על מה?

מיכל דויטש-הנר: מה זה בניין חדש להשכרה?

מיכל דויטש-הנר: זה ואקום.

מיכל דויטש-הנר: זה מאוד יפה, זה מ-2001 עד 2013, אבל התקופה מ-2006 עד 2010 היא לא רלוונטית.

ענת מימון: צריך לחשוב לגבי המחצית משטחו ו-70 אחוזים משטחו.

משה גפני: אנחנו עוד נדבר על העניין הזה.

ענת מימון: נשאיר את זה לקראת קריאה שנייה ושלישית, אז נדון בעניין של התחולה.

משה גפני: מי בעד הצעת חוק לעידוד השקעות (תיקון – חידוש ההקלות במס), התשס"ט-2009?

משה גפני: ה צ ב ע ה אושר אני מבקש רביזיה.

יעקב אדרי: גם אני מבקש רביזיה.

משה גפני: אני רוצה להסביר לנציגי הממשלה.

משה גפני: הרביזיה היא מכיוון שאנחנו צמודים לממשלה.

משה גפני: בהצעת חוק שלנו, לא מקובל שעושים רביזיה בעניין הזה אבל אני אומר למה באה הרביזיה.

משה גפני: הרביזיה היא מכיוון שאנחנו נותנים לכם את השבועיים ואנחנו ממתינים לראות לגבי הנושא של גיבוש הנוסח.

משה גפני: אם אכן כך יהיה, ואנחנו כולנו מקווים שכך יהיה – אני התרשמתי כך גם אצל שר האוצר וגם אצל רשות המסים שבאמת לוקחים את זה ברצינות וזה הולך להתקדם – אני מחזיר את הדיון לוועדה, אני משתמש ברביזיה, ואז אנחנו נדבר על הנוסח שלכם כמו שסיכמנו.

משה גפני: במידה שיתחיל העניין להימשך, אנחנו נביא את הכל למליאה, גם את הצעת החוק הנוכחית ונאחד אותה במליאה.

משה גפני: אני לא רוצה להגיע לזה אלא אני רוצה להגיע לנוסח שלכם שהוא יהיה נוסח מאוחד.

ענת מימון: אני אבהיר שכל עוד תלויה ועומדת רביזיה, זה לא מפורסם.

ענת מימון: ברגע שהוועדה תחליט מה קורה עם הרביזיה, אז אני אפרסם את זה.

משה גפני: תודה רבה.